कैटलफीड की मांग से बाजरे में लौटी मजबूती
बाजरे के उत्पादन में कमी आने एवं मक्के के ऊंचे भाव से पोल्ट्री में 30 फीसदी तक खपत बढ़ गई है। हालांकि निर्यात में अभी बाजरा कम जा रहा है, तथापि सीजनल खपत से आने वाले दिनों में बाजरे की कीमतों में तेजी देखने को मिल सकती है।
इस बार मोटे अनाज की खपत घरेलू मंडियों में बढ़ने से धीरे-धीरे तेजी का रुख है। गौरतलब है कि पिछले लंबे समय से बाजरे की खपत खाद्यान्न में कम हो गई थी, जो अब धीरे-धीरे पर्यावरण में आए बदलाव एवं भारतीय योग संस्थानों की लिवाली से बढ़ने लगी है। इसके अलावा तेल वाली बिनौला व सरसों खली महंगी होने से कैटलफीड में 12 फीसदी बाजरे की खपत बढ़ी है तथा 17 फीसदी के करीब पोल्ट्री उद्योग में खपत अतिरिक्त हो गई है। परिणामस्वरूप उत्पादक मंडियों में स्टॉक होने के बजाय सीधे मोली बरवाला लाइन के लिए लोडिंग चल रही है।
उधर राजस्थान एवं पश्चिमी उत्तर प्रदेश का बाजरा मोली बरवाला के साथ विकास नगर, देहरादून एवं रामपुर के लिए भेजा जा रहा है, जबकि ईस्ट यूपी का बाजरा बंगाल, उड़ीसा के हैचरीज कंपनियों में जा रहा है। पोल्ट्री फीड मिलें निरंतर लिवाली कर रही हैं, जिससे बक्सर लाइन में ही बाजरे का 1350 रुपए का व्यापार हो गया। दिल्ली में भी भाव 1430 से 1435 रुपए हो गए हैं। मोली बरवाला पहुंच में 1465 से 1470 रुपए भाव बोलने लगे हैं। इन सभी परिस्थितियों को देखते हुए बाजरे की कीमतें जनवरी में 1550 रुपए बन जाने की धारणा है।
उत्पादन घटकर 110 लाख रहने का अनुमान
बाजरे की हर जगह बोवनी अधिक होने एवं बारिश कम होने के कारण फसल बेहतर आई है। हालांकि पूर्वी भारत में उत्पादन में कमी के समाचारों से पूर्व उत्पादन अनुमान 120 लाख टन से गिरकर 110 लाख टन के करीब रह गया है। इससे कोई विशेष प्रभाव नहीं है, लेकिन खाद्यान्न सहित पोल्ट्री व कैटल उद्योग में अतिरिक्त खपत बढ़ जाने से इस बार तेजी के नए भाव बनने की उम्मीद है।
hin_Deva hin_Deva hin_Deva hin_Deva hin_Deva hin_Deva